Norsk Redaktørforening

Styremøte 2020-06-03 (Fjernmøte)

AJ

**Sak 2020-29: Høringsuttalelser**

Etter styrets møte 22. april har sekretariatet avgitt:

* [Skriftlig innspilll til Finanskomiteen](https://www.nored.no/download/file/20482), felles med de øvrige medieorganisasjonene, i forbindelse med Stortingets behandling av en krisepakke for mediene
* [Skriftlig innspill til Utenriks- og forsvarskomiteen](https://www.nored.no/NR-dokumentasjon/Hoeringsuttalelser/Hoeringer-etter-aar/Hoeringer-2020/2020-05-28-Hoeringsnotat-til-Stortingets-utenriks-og-forsvarskomite) i forbindelse med høring om lov om etterretningstjenesten. Også [Norsk Presseforbund](https://www.nored.no/download/file/20830), [Norsk Journalistlag](https://www.nored.no/download/file/20829) og [NRK](https://www.nored.no/download/file/20831) har avgitt skriftlige innspill, i tillegg til at medieorganisasjonene i fellesskap har spilt inn [forslag til konkrete endringer i lovutkastet](https://www.nored.no/download/file/20834).
* [Skriftlig innspill, sammen med NJ og NP](https://www.nored.no/content/download/22806/214402/version/1/file/2020-05-28%20-%20Innspill%20fra%20NR%20NP%20og%20NJ%20til%20Oslo%20kommune.docx) til Oslo kommunes strategi for etterlevelse av reglene om offentlighet og journalføring.

Sekretariatet har for øyeblikket en ny høringssak til behandling:

* [Ny valglov NOU 2020:6](https://www.regjeringen.no/no/dokumenter/nou-2020-6/id2703131/?ch=1) – høringsfrist ikke fastsatt.

Utfordringen med dette lovutkastet er at det foreslås en endring i tidspunktet for når mediene kan få tilgang til valgresultatet, jfr punkt 19.3.2 i utredningen:

*«Flertallet i utvalget (alle unntatt Giertsen og Grimsrud) mener at media ikke lenger skal få tilgang til valgresultatet før klokken 21.00. Så lenge stemmelokalene er åpne, bør så få som mulig kjenne til valgresultatene. Dette er viktig for å sikre at alle velgere stemmer under samme forutsetninger. Dette innebærer at hverken Valgdirektoratet eller kommunene kan gi ut opplysninger om valgresultatet før klokken 21.00.*

*Mindretallet i utvalget (Giertsen og Grimsrud) mener at ordningen med at medier som har hatt avtale med valgmyndighetene, får tilgang til valgresultater fra klokken 19.30 valgkvelden, bør videreføres. Disse medlemmene slutter seg til flertallet i at økningen i antall medier – særlig de som er nettbasert – kan gjøre det vanskelig å fastsette hvilke medier som bør ha tilgang til valgresultater før tidspunktet for alminnelig offentlighet, som er klokken 21.00 valgkvelden.»*

I dagens valglov er dette regulert i § 9-9

*«§ 9-9.Offentliggjøring av valgresultater og prognoser​*

*Valgresultater og prognoser som er laget på grunnlag av undersøkelser foretatt den dag eller de dager valget foregår, kan ikke offentliggjøres før tidligst kl. 21 på valgdagen mandag.»*

Dette har imidlertid ikke vært til hinder for at media har fått tilgang til resultatene halvannen time tidligere, jfr utredningens beskrivelse av gjeldende rettstilstand:

*«Valgloven har ingen regler om medias tilgang til valgresultater. Praksis er likevel at media etter avtale kan få tilgang til valgresultater og prognoser basert på forhåndsstemmer en og en halv time før valglokalene stenger. Dette gjør det mulig for mediene å forberede sendingene sine og være klare til å rapportere hva valgresultatet viser, klokken 21.00. I dag er det Valgdirektoratet som gjør avtaler med medier som ønsker slik tilgang, og data leveres da ut klokken 19.30, direkte gjennom EVA resultat.»*

Nå ønsker altså flertallet å endre denne bestemmelsen, slik at § 19-11 i ny lov får følgende ordlyd:

##  ***§ 19-11 Offentliggjøring av valgresultater og prognoser***

1. *Det er ikke tillatt å gi ut informasjon om eller offentliggjøre valgresultater før kl. 21 på*

*valgdagen.*

1. *Det er ikke tillatt å offentliggjøre prognoser som er laget på grunnlag av*

*undersøkelser på valgdagen eller dagen i forveien, før kl. 21 på valgdagen.*

I praksis vil det innebære at den eneste prognosen som vil være tilgjengelig kl 21.00 vil være den statlige valgprognosen. Sekretariatet stiller seg undrende til hvorfor denne endringen foreslås. Det er ikke vist til at mediene har misbrukt gjeldende ordning, selv om det finnes et par eksempler på at medier (ved en feil) har kommet i skade for å publisere prognoser noen få minutter før kl 21.00.

Forslag til vedtak: Styret tar avgitte høringsuttalelser til orientering. Sekretariatet får fullmakt til å avgi høringsuttalelse til ny valglov.